Ironies Vandag 85 jaar gelede vereer US Langenhoven | SAUK.co.za - Nuus.info
Ironies Vandag 85 jaar gelede vereer US Langenhoven
Vandag presies 85 jaar gelede op 24 Junie 1931 ken die Universiteit van Stellenbosch (US) 'n eredoktorsgraad (Doctor Litterarum honoris causa) aan CJ Langenhoven toe.
In die lig van wat hierdie instelling en sy 'bestuur' slegs twee dae gelede gedoen het deur Afrikaans die deur te wys, is dit gepas om die eerbewys van die US aan een van Afrikaans se grootste geeste met die nodige respek te onthou.
Tydens die gradeplegtigheid gee prof. EC Pienaar 'n kort skets van Langenhoven se lewensverloop, sy bydrae tot die erkenning van Afrikaans en 'n aanduiding van sy skeppende werk. Pienaar sê dat Langenhoven "'n algemene bekendheid verwerk het soos geen ander Afrikaanse skrywer vandag besit nie… Want senator Langenhoven skryf nie, maar hy praat, ook waar hy die pen hanteer. Sodat met waarheid van hom gesê kan word dat hy sy volk leer lees het."
Langenhoven was aangedaan by die treffende woorde, want in Pienaar se aanbeveling het hy die erkenning gesien van wat sy lewensideaal was: om van Afrikaans 'n soepel, lenige en natuurlike werktuig te maak en om daarin op 'n natuurlike wyse sy gedagtes oor te dra. En dat hy sy volk leer lees het, was die hoogste lof wat hom toegeswaai kon word. (Met erkenning: Langenhoven. 'n Lewe, deur JC Kannemeyer).
Uit Langenhoven se pen het Die Stem op 30 Mei 1918 gevloei en daarmee het hy vir sy Afrikanervolk 'n onvergeetlike nalatenskap gelaat om te sing as ons volkslied, as 'n gebed en nou as 'n strydlied vir ons land, geloof, volk en taal: